Марко Ганчев
Кит

chitanka.info

Нещо ми се виждаш малко сърдит,

че в зоологическата градина

нямало кит.

Обаче има в последна сметка.

В океана е китът,

но пак зад решетка.

Виждаш ли на устата му

тая космата четка?

Това е всъщност

една решетеста цедка,

през която китът — ще ли, не ще ли —

може да поглъща само мекотели.

Иначе какъвто си е голям,

хам-хам,

ще изгълта самото море,

че и сушата няма да му се опре.

А от това ясно се вижда, сине,

че на зоологическите градини

Природата е

най-добра архитектка:

като е знаела, че не може

един гигант да се сложи

в клетка,

поне пред лакомията му

е закопчала решетка…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.